	[image: erb-trstin]                       CIVILNÁ OCHRANA

	Informácie pre verejnosť vyplývajúce z § 15a zákona NR SR č. 42/1994 Z.z. o civilnej ochrane obyvateľstva v znení neskorších predpisov

Civilná ochrana je systém úloh a opatrení zameraných na ochranu života, zdravia a majetku, spočívajúcich najmä v analýze možného ohrozenia a v prijímaní opatrení na znižovanie rizík ohrozenia, ako aj určenie postupov a činnosti pri odstraňovaní následkov mimoriadnych udalostí (§ 2 zákona č. 42/1994 Z.z. o civilnej ochrane obyvateľstva v znení neskorších predpisov). 

INFORMÁCIE O ZDROJI OHROZENIA

Predpokladané možnosti ohrozenia územia okresu Trnava

Na území okresu Trnava sa evakuácia plánuje a zabezpečuje:
A	z okolia jadrového zariadenia V2 – EBO, a.s. Jaslovské Bohunice,
B	z územia ohrozeného prielomovou vlnou pri havárii na vodných stavbách Drahovce - Madunice, Liptovská Mara a Horné Orešany,
C	z územia ohrozeného kontamináciou pri havárii alebo inej mimoriadnej udalosti spojenej s únikom chemickej nebezpečnej látky alebo biologickej nebezpečnej látky zo stacionárnych zdrojov.

INFORMÁCIE O MOŽNOM ROZSAHU MIMORIADNEJ UDALOSTI A NÁSLEDKOV NA POSTIHNUTOM ÚZEMÍ A ŽIVOTNOM PROSTREDÍ

ANALÝZA OHROZENIA ÚZEMIA OBCE TRSTÍN
Na základe “Analýzy územia z hľadiska možných mimoriadnych udalostí Odboru krízového riadenia okresného úradu Trnava“, základné zdroje ohrozenia pre obyvateľov obce predstavujú:

1.  Oblasti možného ohrozenia vyplývajúce z umiestnenia jadrových zariadení 

Kataster obce Trstín sa nachádza v pásme vymedzenom  21 km od JZ - SE, a.s. EBO Jaslovské  Bohunice (V2), a to vo vzdialenosti 13,9 km. Na území obce Trstín je plánovaná evakuácia obyvateľstva okolia jadrového zariadenia V2 – EBO, a.s. Jaslovské Bohunice.

2. Oblasti možného ohrozenia vyplývajúce z umiestnenia nebezpečných látok 

V katastri obce Trstín sa nenachádzajú výrobné a priemyselné objekty, ktoré by svojou činnosťou ohrozovali obyvateľstvo obce.  Z toho dôvodu nie je ohrozenie NL obyvateľstva vyplývajúce z umiestnenia nebezpečných látok na území katastra obce Trstín.



3. Oblasti možného ohrozenia spojené s únikom nebezpečných látok pri prepravách

Obec Trstín je ohrozená únikom nebezpečných látok, ku ktorému môže dôjsť predovšetkým pri cestnej preprave. Katastrom obce Trstín prechádza cesta prvej triedy č. 51. Cez kataster obce Trstín prechádza železnica.
V obci Trstín nebolo ešte zaznamenané vyhlásenie mimoriadnej situácie z dôvodu ohrozenia z úniku NL. Avšak to neznamená, že k takejto mimoriadnej situáciu dôjsť môže naopak predpokladá sa to. 
Vzhľadom k tomu, že v reálnom živote nie je možné so 100% pravdepodobnosťou určiť konkrétne presne vymedzené oblasti a trasy ohrozenia (miesto, čas alebo prepravovanú NL) tak pri preprave NL sa určuje a vyhodnocuje veľkosť ohrozeného priestoru podľa skutočnej situácie v závislosti od množstva a druhu uniknutej NL, meteorologickej situácie, doby úniku a výsledkov monitorovania.
Na území katastra obce Trstín je verejný vodovod. Pri úniku NL by mohlo dôjsť ku kontaminácie vodných zdrojov.
4. Ohrozenie vodou 
V obci môže dôjsť k prívalovým dažďom, víchrici, krupobitiu. Katastrom obce Trstín tečie potok Raková. Vyliatie potoka Raková môže byť spôsobené prívalovými dažďami.
5. Ohrozenie zemetrasením

Územie obvodu Trnava sa nachádza v oblasti zvýšenej seizmicity s epicentrom  Dobrá Voda. 


NEBEZPEČNÉ VLASTNOSTI A OZNAČENIE LÁTOK A PRÍPRAVKOV, KTORÉ BY MOHLI SPÔSOBIŤ MIMORIADNU UDALOSŤ

Najčastejšie prepravovanými nebezpečnými látkami po cestnej komunikácií sú amoniak, etylén, etylénoxid, hydroxid sodný a chlór, ďalej kyselina sírová, acetón, anilín, formaldehyd, etylalkohol, kyselina octová, kyselina chlorovodíková a chloritan sodný. 
Zabezpečenie a realizáciu ochranných  opatrení v prípade mimoriadnej udalosti spojenej s únikom CHNL vykonávajú:
· Havarijná  komisia  prevádzkovateľa objektu s CHNL, 
· štáb CO obce 
· štáby CO objektov. 



INFORMÁCIE O SPÔSOBE VAROVANIA OBYVATEĽSTVA A O ZÁCHRANNÝCH PRÁCACH

Varovné signály

Varovanie obyvateľstva sa vykonáva varovnými signálmi:
VŠEOBECNÉ OHROZENIE dvojminútovým kolísavým tónom sirén pri ohrození alebo pri vzniku mimoriadnej udalosti, ako aj pri možnosti rozšírenia následkov mimoriadnej udalosti,
OHROZENIE VODOU šesťminútovým stálym tónom sirén pri ohrození ničivými účinkami vody.

Koniec ohrozenia alebo koniec pôsobenia následkov mimoriadnej udalosti sa vyhlasuje signálom KONIEC OHROZENIA dvojminútovým stálym tónom sirén bez opakovania.

      Varovné signály a signál KONIEC OHROZENIA sa následne dopĺňajú hovorenou informáciou prostredníctvom hromadných informačných prostriedkov.

V obci je miestny rozhlas. Pokrytie signálu je na území celej obce v prípade potreby sú v ňom vysielané potrebné informácie na zabezpečenie varovania obyvateľov obce.
Záchranné práce vykonávajú základné záchranné zložky integrovaného záchranného systému, ostatné záchranné zložky integrovaného záchranného systému, útvary Policajného zboru a osoby povolané na osobné úkony v závislosti od druhu, rozsahu a času vzniku mimoriadnej udalosti. Záchranné práce sa riadia na základe skutočnej situácie a jej predpokladaného vývoja.

Pri určovaní úloh na vykonanie záchranných prác sa vychádza predovšetkým z potrieb vykonať práce tak, aby pri zaistenej bezpečnosti osôb vykonávajúcich záchranné práce bola účinne poskytnutá prvá pomoc vyslobodeným a postihnutým osobám, pričom je potrebné dbať na to, aby sa čo najmenej zasahovalo do práv a chránených záujmov vlastníka, správcu alebo nájomcu nehnuteľnosti a zabránilo sa vzniku ďalších škôd.
 
ÚLOHY A OPATRENIA PO VZNIKU MIMORIADNEJ UDALOSTI

Pokyn k ukrytiu: 
· opustite otvorený priestor a ukryte sa v budove,
· zatvorte všetky okná a dvere,
· vypnite zariadenia na spaľovanie fosílnych palív,
· vyčkajte na ďalšie upresňujúce pokyny prostredníctvom mimoriadneho rozhlasového alebo televízneho vysielania,
· nepoužívajte telefóny verejnej telefónnej siete s výnimkou nutnosti privolania rýchlej záchrannej služby alebo služby prvej pomoci.
Na území obce Trstín nie sú evidované odolné úkryty a plynotesné úkryty v stavbách podľa § 4 vyhlášky č. 532/2006 Z. z. v znení neskorších predpisov a ani ako samostatne stojace. 

Sú evidovaných tri jednoduché úkryty budované svojpomocne s kapacitou 1400 obyvateľov, čo postačuje na celý počet obyvateľov v obci. Ako JUBS sú určené Obecný úrad, Kultúrny dom a Základná škola s materskou školou.

Pokyn k evakuácii: 

Starosta obce môže vydať pokyn k evakuácii po vyhlásení mimoriadnej situácie. Pokyn k evakuácii bude vyhlásený prostredníctvom mimoriadneho vysielania obecného rozhlasu, rozhlasových a televíznych staníc.

V prípade mimoriadnej udalosti spojenej s únikom rádioaktívnej nebezpečnej látky bude evakuácia realizovaná po cestných komunikáciách s nástupom na zbernom mieste pred kultúrnym domom Trstín a výstupom na Kontrolnom stanovišti Senica.

Z KS Senica bude evakuácia prebiehať autobusmi po stanovených cestných komunikáciách následne do miesta ubytovania v okrese Skalica, v obci Brodské. 
PAMÄTAJTE - pokyn k evakuácii neznamená „utekať preč, akoby išlo o život“,
· evakuácia zníži riziko vášho ohrozenia iba za predpokladu, ak je realizovaná s rozvahou a mimo rizikových zón,
· evakuácia je dopredu plánovaná pre všetkých obyvateľov s trvalým bydliskom, pracoviskom alebo navštevujúcich školské zariadenia v obci,
· spôsob prepravy - autobusmi, súkromnými motorovými vozidlami.
· 

Samoevakuácia: 
Samovoľná evakuácia sa rieši bezodkladne usmerňovaním neorganizovaného opúšťania ohrozeného územia, spresňovaním evakuačných trás a zamedzením prístupu obyvateľstva na ohrozené územie.
· nezačínajte ju bez obdržania pokynov od starostu obce,
· použite iba doporučenú evakuačnú trasu,
· cestou dbajte na upresňujúce pokyny orgánov miestnej štátnej správy a samosprávy, príslušníkov PZ SR alebo príslušníkov Armády SR.
Evakuačná batožina: 

Hmotnosť evakuačnej batožiny nemôže presiahnuť u dospelých osôb 50 kg na jednu osobu a u detí 25 kg na jednu osobu.
Evakuovaným sa odporúča, aby si po vyhlásení evakuácie vzali so sebou:
· osobné doklady, dôležité dokumenty, cennosti, peniaze,
· osobné lieky a nevyhnutné zdravotnícke potreby,
· základné potraviny na dva až tri dni, čaj, vodu,
· predmety dennej potreby a osobnej hygieny, prikrývku, spací vak,
· vreckovú lampu, sviečku, zápalky,
· náhradnú osobnú bielizeň, náhradný odev, obuv, nepremokavý plášť, ďalšie nevyhnutné osobné veci.
Hospodárske zvieratá 
· nenechávajte ich na voľnom priestranstve, zatvorte ich do chlievov,
· dajte im dostatočnú zásobu vody a krmiva minimálne na 2 dni,
· nezamykajte ich, umožnite prístup poriadkovým zložkám, ktoré sa o vaše zvieratá postarajú.
Pred odchodom z domu
· vypnite elektrické spotrebiče s výnimkou chladničiek a mrazničiek,
· uhaste všetky otvorené ohne a spaľovacie zariadenia (plynové kotle),
· uzatvorte hlavné uzávery plynu a vody,
· odpojte anténne systémy od prijímačov,
· skontrolujte uzatvorenie všetkých okien, zamknite dvere,
· presvedčte sa, že o vyhlásenej evakuácii vedia i vaši bezprostrední susedia,
· NEVYPÍNAJTE však hlavný elektrický istič.
Ochrana dýchacích ciest a povrchu tela 

Pri evakuácii po úniku nebezpečných látok je potrebné cestou k evakuačným vozidlám:
· zaistiť ochranu dýchacích ciest (navlhčenou vreckovkou, šatkou alebo gázou),
· ochrániť si povrch tela vhodným oblečením, ktoré pri nástupe do vozidiel odložte (čiapka, pláštenky, polyetylénové vrecká použité ako návleky na ruky a obuv, atď.).
Podrobnosti o tom, kde sa dajú získať ďalšie informácie súvisiace s plánom ochrany obyvateľstva a obmedzenia vyplývajúce z ochrany dôverných informácií a utajovaných skutočností



Ďalšie informácie súvisiace s plánom ochrany obyvateľstva sú dostupné na Obecnom úrade Trstín, za dodržania obmedzenia k informáciám vyplývajúce z ochrany dôverných informácií a utajovaných skutočností, napr. zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, zákon č. 428/2002 Z. z. o ochrane osobných údajov v znení neskorších predpisov.

